
	Αφιέρωμα

στον Θανάση Βαλτινό

στο Σπίτι της Κύπρου

Με ιδιαίτερη επιτυχία και μεγάλη προσέλευση, παρουσία του Πρέσβη της Κυπριακής Δημοκρατίας κ. Κυριάκου Κενεβέζου, Ακαδημαϊκών, πανεπιστημιακών δασκάλων, λογοτεχνών και ανθρώπων των Γραμμάτων, πραγματοποιήθηκε, την Τρίτη 27 Νοεμβρίου 2018, στο Σπίτι της Κύπρου, τιμητικό αφιέρωμα στον διαπρεπή Ακαδημαϊκό και διακεκριμένο πεζογράφο Θανάση Βαλτινό, με τη συμμετοχή έγκριτων μελετητών του έργου του.

Τον κ. Βαλτινό, τους εισηγητές και το πολυπληθές ακροατήριο καλωσόρισε στο Σπίτι της Κύπρου η Μορφωτική Σύμβουλος δρ. Νάντια Στυλιανού, η οποία, προλογίζοντας, αναφέρθηκε στη μακρά και γόνιμη συνεργασία του συγγραφέα με το Σπίτι της Κύπρου, σημειώνοντας ότι, καθώς φέτος συμπληρώνονται εξήντα χρόνια αδιάλειπτης παρουσίας του στα πνευματικά πράγματα, η εκδήλωση είναι ουσιαστικά ένας φόρος τιμής στην μεγάλη προσφορά του. Αναφερόμενη στην ιδιότυπη σαγήνη και γοητεία που χαρακτηρίζει τη γραφή του, η κ. Στυλιανού παρατήρησε ότι ο Θανάσης Βαλτινός, καίριος παρατηρητής του καιρού του, πλάθει ένα σύμπαν που παρά την ετερογένειά του, είναι ιδιαίτερα συνεκτικό, συμπλέκοντας το ατομικό με το συλλογικό, το εγώ με την πολιτική και την κοινωνία. 

Σπουδαίο Έλληνα, χαρακτήρισε τον τιμώμενο, ο Πρέσβης της Κυπριακής Δημοκρατίας, κατά τον χαιρετισμό του, εκφράζοντας τις ευχαριστίες του προς τον κ. Βαλτινό, καθώς με κάθε του ιδιότητα και με το κύρος της προσωπικής παρουσίας του, στάθηκε πάντοτε στο πλευρό του Σπιτιού της Κύπρου και των ανθρώπων του, ενισχύοντας ποικιλοτρόπως τους δεσμούς με την Κύπρο, ενθαρρύνοντας και ενισχύοντας τη δημιουργική επικοινωνία του κυπριακού με τον μητροπολιτικό Ελληνισμό. Εξαίροντας τις αισθητικές αξίες και αρχές της ιδιότυπης, παραθεματικής και πολυφωνικής αφήγησης του συγγραφέα, που μιλά με παρρησία για γεγονότα κρίσιμων στιγμών και περιόδων της σύγχρονης ιστορίας, που σημάδεψαν την Ελλάδα,  ο κ. Κενεβέζος του ευχήθηκε υγεία και δύναμη ώστε να συνεχίσει με το πολυδιάστατο έργο του να εμπλουτίζει την πνευματική μας παράδοση «φωτίζοντας» τον Ελληνισμό.
Στο πλαίσιο του αφιερώματος, μέσω της μελέτης και της ανάλυσης γνωστών αφηγηματικών κειμένων του Θανάση Βαλτινού, οροσήμων της ελληνικής μεταπολεμικής πεζογραφίας, διακεκριμένοι ομιλητές παρουσίασαν και ανέδειξαν την πολυσημία του πεζογραφικού έργου του. Συγκεκριμένα, ο Καθηγητής Νεότερης Ιστορίας Πανεπιστημίου Νεάπολις Πάφου, πρώην Πρέσβης της Κυπριακής Δημοκρατίας κ. Γιώργος Γεωργής μίλησε με θέμα Η μετανάστευση μέσα από το «Συναξάρι Αντρέα Κορδοπάτη» του Θανάση Βαλτινού και το «Ημερολόγιον του Βίου μου» του Σάββα Τσερκεζή˙ ο συγγραφέας κ. Λεύκιος Ζαφειρίου, με θέμα Σχόλια στο «Συναξάρι Αντρέα Κορδοπάτη. Βιβλίο δεύτερο: Βαλκανικοί - ‛22»˙ ο κριτικός λογοτεχνίας κ. Δημήτρης Παϊβανάς, με θέμα Το «Ημερολόγιο της Αλοννήσου» και ο συγγραφέας κ. Γιώργος Αριστηνός, με θέμα «Ο τελευταίος Βαρλάμης». Η ανακάλυψη της γλωσσικής στροφής.

Κατά την αντιφώνησή του, ο κ. Βαλτινός, εμφανώς συγκινημένος, ευχαρίστησε το Σπίτι της Κύπρου και τους εισηγητές για την πραγματοποίηση του αφιερώματος, αλλά και το ακροατήριο, που τον τίμησε με την παρουσία και την προσοχή του. Ακολούθησε συζήτηση με τη συμμετοχή του κοινού. 
Το πρόγραμμα συντόνισε η Μορφωτική Σύμβουλος δρ Νάντια Στυλιανού.

